Þannig er rétt eftir mér haft í beinni tilvitnun að á spjallfundi nokkru fyrir atkvæðagreiðsluna , sem Morgunblaðið hefur gert að umtalsefni , höfðu umræddir þingmenn enga ákvörðun tekið í þessum efnum . Og að gefnu tilefni vil ég segja að af þeirra hálfu hafa engar ráðagerðir verið að fella ríkisstjórnina nema síður væri , þótt marga langi greinilega til að gera því skóna . Hitt þykir mér sérstakt í þessari umræðu að fjölmiðlar sumir hverjir skuli spyrja , að því er virðist í fullri alvöru , hvort þeim þingmönnum sem sátu hjá við atkvæðagreiðsluna sé » sætt í þingflokknum « . Á mannamáli þýðir þetta hvort reka eigi fólkið úr flokknum ! Ég hélt að þessu tímabili brottrekstrar og útskúfunar úr stjórnmálaflokkum hefði lokið með falli sovéska kommúnistaflokksins . Síðsovéskar vangaveltur sumra fjölmiðlamanna í þessa veru nú hafa óneitanlega komið mér á óvart . Alþingismenn eru vissulega kjörnir á þing undir merkjum stjórnmálaflokka . En þar innandyra hefur enginn rétt til að reka félaga sína á dyr . Við skulum ekki gleyma því að öll erum við að reyna að efna þau fyrirheit sem við gáfum kjósendum okkar þótt okkur kunni stundum að greina á um leiðir í þeim efnum .